શહેરમાં સુરક્ષાના દાવાઓને પડકારતી ઘટના બની છે. અમદુપુરા બસ સ્ટેન્ડ પાસેના ભીડભાડવાળા વિસ્તારમાં એક્ટિવાને લાત મારી દોઢ કરોડની કિંમતના પાંચ કિલો સોનાના દાગીના અને ગોલ્ડની લૂંટ થઈ છે. માણેક ચોકમાં ‘કિરણ’ નામે જ્વેલરી બનાવીને જ્વેલર્સને સપ્લાય કરતા હોલસેલરના બે માણસોને સાંજે સાડા પાંચ વાગ્યાના અરસામાં બે બાઈકસવાર લૂંટારાએ લૂંટી લીધા છે. કુબેરનગર, નોબલનગરની જ્વેલરી શોપ્સમાંથી પરત માણેક ચોક આવતાં એક્ટિવાને લાત મારીને પાંચ કિલો સોનાના દાગીના ભરેલો થેલો લૂંટી જવાયાની ફરિયાદ થઈ છે. શહેરકોટડા પોલીસ અને ક્રાઈમ બ્રાન્ચે તપાસના ચક્રો ગતિમાન કર્યાં છે.